CELEX: 32005D0731
Language: sl
Date: 2005-10-17 00:00:00
Title: 2005/731/ES: Odločba Komisije z dne 17. oktobra 2005 o določitvi dodatnih zahtev za nadzor aviarne influence pri prosto živečih pticah (notificirano pod dokumentarno številko K(2005) 3877)   (Besedilo velja za EGP)

20.10.2005   
            
            
               SL
            
            
               Uradni list Evropske unije
            
            
               L 274/93
            
         
      ODLOČBA KOMISIJE
   
   z dne 17. oktobra 2005
   o določitvi dodatnih zahtev za nadzor aviarne influence pri prosto živečih pticah
   (notificirano pod dokumentarno številko K(2005) 3877)
   (Besedilo velja za EGP)
   (2005/731/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (1), in zlasti člena 10(4) Direktive,
   ob upoštevanju naslednjega:
   
               (1)
            
            
               Ukrepi Skupnosti za nadzor aviarne influence so bili določeni z Direktivo Sveta 92/40/EGS z dne 19. maja 1992 o uvedbi ukrepov Skupnosti za nadzor aviarne influence (2), da bi zagotovili zdravstveno varstvo živali in prispevali k razvoju sektorja perutnine.
            
         
               (2)
            
            
               Po izbruhu zelo resne epidemije aviarne influence, ki jo je decembra 2003 v jugovzhodni Aziji povzročil visoko patogeni sev virusa H5N1, je bila sprejeta Odločba Komisije 2004/122/ES z dne 6. februarja 2004 o nekaterih ukrepih zaščite v zvezi z aviarno influenco v več tretjih državah (3).
            
         
               (3)
            
            
               Omenjena odločba, ki je bila večkrat spremenjena ob upoštevanju razvoja bolezni, namreč širjenju bolezni proti zahodu, določa, da se uvozi perutnine, žive perutnine, drugih živih ptic in nekaterih drugih proizvodov iz perutnine v Skupnost iz navedenih tretjih držav začasno ustavijo ob upoštevanju omejenih izjem. V zvezi s tem so bili zlasti upoštevani zaključki delovne skupine za aviarno influenco Stalnega odbora za prehranjevalno verigo in zdravje živali po njenih srečanjih 25. avgusta 2005 in 6. septembra 2005.
            
         
               (4)
            
            
               Odločba 2004/122/ES je bila razveljavljena in nadomeščena z Odločbo Komisije 2005/692/ES z dne 6. oktobra 2005 o nekaterih ukrepih zaščite v zvezi z aviarno influenco v več tretjih državah (4) in z Odločbo Komisije 2005/693/ES z dne 6. oktobra 2005 o nekaterih ukrepih zaščite v zvezi z aviarno influenco v Rusiji (5).
            
         
               (5)
            
            
               Poleg tega je bila sprejeta Odločba Komisije 2002/995/ES z dne 9. decembra 2002 o začasnih zaščitnih ukrepih pri uvozu izdelkov živalskega izvora, namenjenih osebni porabi (6), da bi omejili tveganje, ki izhaja iz nekomercialnih uvozov proizvodov živalskega izvora. Navedena odločba je bila razveljavljena in nadomeščena z Uredbo Komisije (ES) št. 745/2004 z dne 16. aprila 2004 o določitvi ukrepov za uvoz proizvodov živalskega izvora za osebno porabo (7).
            
         
               (6)
            
            
               Poleg tega so se v državah članicah od leta 2002 izvajali programi spremljanja in nadzora aviarne influence pri perutnini in prosto živečih pticah. Navedene programe je potrdila Odločba Komisije 2002/673/ES z dne 22. avgusta 2002 o potrditvi programov za izvajanje raziskovanj držav članic za kokošjo kugo pri perutnini in prosto živečih pticah (8) in Odločba Komisije 2004/630/ES z dne 27. julija 2004 o odobritvi programov za izvajanje raziskovanj držav članic za kokošjo kugo pri perutnini in prosto živečih pticah v letu 2004 in o določitvi pravil za poročanje in upravičenost do finančnih prispevkov Skupnosti za stroške izvajanja teh programov (9).
            
         
               (7)
            
            
               Nedavno so bili taki programi odobreni z Odločbo Komisije 2005/732/ES z dne 17. oktobra 2005 o odobritvi programov za izvajanje raziskovanj držav članic za kokošjo kugo pri perutnini in prosto živečih pticah v letu 2005 in o določitvi pravil za poročanje in upravičenost do finančnih prispevkov Skupnosti za stroške izvajanja teh programov (10) s posebnim ozirom na zaključke delovne skupine za aviarno influenco Stalnega odbora za prehranjevalno verigo in zdravje živali po njenih srečanjih 25. avgusta 2005 in 6. septembra 2005.
            
         
               (8)
            
            
               Na srečanju 6. septembra 2005 je delovna skupina za aviarno influenco Stalnega odbora za prehranjevalno verigo in zdravje živali med drugim priporočila, da je treba pri pojavu nenormalne umrljivosti in večjih izbruhov bolezni pri prosto živečih pticah opraviti nadzor in laboratorijske teste za aviarno influenco.
            
         
               (9)
            
            
               Zato je primerno dopolniti navedena obstoječa pravila Skupnosti in določiti posebna pravila za nadzor in testiranje navzočnosti bolezni pri prosto živečih pticah in zlasti prosto živečih vodnih pticah.
            
         
               (10)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Države članice zagotovijo, da pristojni organi sklenejo ustrezne dogovore z organizacijami za prosto živeče ptice, lov in drugimi primernimi organizacijami, da nemudoma uradno obvestijo pristojne organe o vsaki nenormalni umrljivosti ali večjih izbruhih bolezni, ki se pojavijo pri prosto živečih pticah in zlasti prosto živečih vodnih pticah.
   Člen 2
   1.   Takoj ko pristojni organ prejme uradno obvestilo iz člena 1 in kadar ni ugotovljen jasni vzrok za bolezen razen aviarne influence, morajo države članice zagotoviti, da:
   
               (a)
            
            
               so odvzeti primerni vzorci mrtvih ptic in po možnosti drugih ptic, ki so imele stik z mrtvimi pticami; in
            
         
               (b)
            
            
               se na navedenih vzorcih opravijo laboratorijski testi za odkrivanje virusa aviarne influence.
            
         2.   Države članice v primeru pozitivnih rezultatov laboratorijskih testov za visoko patogeni virus aviarne influence, omenjen v odstavku 1b, o tem nemudoma obvestijo Komisijo.
   Člen 3
   Države članice spremenijo zakonodajo, da jo uskladijo s to odločbo, in sprejete ukrepe na primeren način takoj objavijo. O tem takoj obvestijo Komisijo.
   Člen 4
   Ta odločba se uporablja do 31. januarja 2006.
   Člen 5
   Ta odločba je naslovljena na države članice.
   
      V Bruslju, 17. oktobra 2005
      
         
            Za Komisijo
         
         Markos KYPRIANOU
         
         
            Član Komisije
         
      
   
   
      (1)  UL L 224, 18.8.1990, str. 29. Direktiva, kakor je bila nazadnje spremenjena z Direktivo Evropskega parlamenta in Sveta 2002/33/ES (UL L 315, 19.11.2002, str. 14).
   
      (2)  UL L 167, 22.6.1992, str. 1. Direktiva, kakor je bila nazadnje spremenjena z Aktom o pristopu iz leta 2003.
   
      (3)  UL L 36, 7.2.2004, str. 59. Odločba, kakor je bila nazadnje spremenjena z Odločbo 2005/619/ES (UL L 214, 19.8.2005, str. 66).
   
      (4)  UL L 263, 8.10.2005, str. 20.
   
      (5)  UL L 263, 8.10.2005, str. 22.
   
      (6)  UL L 353, 30.12.2002, str. 1.
   
      (7)  UL L 122, 26.4.2004, str. 1.
   
      (8)  UL L 228, 24.8.2002, str. 27. Odločba, kakor je bila spremenjena z Odločbo 2003/21/ES (UL L 8, 14.1.2003, str. 37).
   
      (9)  UL L 287, 8.9.2004, str. 7. Odločba, kakor je bila spremenjena z Odločbo 2004/679/ES (UL L 310, 7.10.2004, str. 75).
   
      (10)  Glej stran 95 tega Uradnega lista.